Απόφαση της Επιτροπής

της 6ης Σεπτεμβρίου 2000

για την εφαρμογή της οδηγίας 89/106/ΕΟΚ του Συμβουλίου όσον αφορά τις επιδόσεις πυραντίστασης των επικαλύψεων στεγών σε εξωτερική πυρκαγιά

[κοινοποιηθείσα υπό τον αριθμό Ε(2000) 2266]

(Κείμενο που παρουσιάζει ενδιαφέρον για τον ΕΟΧ)

(2000/553/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 89/106/ΕΟΚ του Συμβουλίου, της 21ης Δεκεμβρίου 1988, για την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά τα προϊόντα του τομέα των δομικών κατασκευών(1), όπως τροποποιήθηκε τελευταία από την οδηγία 93/68/ΕΟΚ(2), και ιδίως τα άρθρα 13 και 20,

Εκτιμώντας τα ακόλουθα:

(1) Σύμφωνα με την οδηγία 89/106/ΕΟΚ τα κράτη μέλη είναι υπεύθυνα να διασφαλίζουν ότι τα δομικά έργα και τα έργα πολιτικού μηχανικού στην επικράτεια τους είναι μελετημένα και εκτελούνται κατά τέτοιο τρόπο που δεν θέτει σε κίνδυνο την ασφάλεια των προσώπων, των κατοικίδιων ζώων και των ιδιοκτησιών, ενώ σέβονται άλλες ουσιαστικές απαιτήσεις προς το συμφέρον της γενικής ευημερίας.

(2) Οι διατάξεις σχετικά με το σχεδιασμό και την κατασκευή των στεγών εμπίπτουν κατά συνέπεια στην ευθύνη των κρατών μελών.

(3) Στην ανακοίνωση της Επιτροπής σχετικά με τα ερμηνευτικά έγγραφα της οδηγίας 89/106/ΕΟΚ(3), παρατίθεται στο σημείο 2.2 του ερμηνευτικού εγγράφου αριθ. 2, σειρά αλληλένδετων μέτρων για την ικανοποίηση της βασικής απαίτησης "Πυρασφάλεια" και τα οποία από κοινού συμβάλλουν στον καθορισμό μιας στρατηγικής πυροπροστασίας η οποία να μπορεί να εφαρμοστεί κατά διαφορετικούς τρόπους στα κράτη μέλη.

(4) Στο σημείο 4.3.1.2.2 του ερμηνευτικού εγγράφου αριθ. 2 προσδιορίζονται οι απαιτήσεις για δομικά προϊόντα για στέγες που εκτίθενται σε εξωτερική πυρκαγιά.

(5) Οι αποφάσεις της Επιτροπής 98/436/ΕΚ(4), 98/599/ΕΚ(5), 98/600/ΕΚ(6), 1999/90/ΕΚ(7), 2000/245/ΕΚ(8) και 2000/553/ΕΚ σχετικά με τη βεβαίωση της συμμόρφωσης δομικών προϊόντων για επικαλύψεις στεγών που μπορούν να εκτεθούν σε εξωτερική πυρκαγιά, προβλέπουν ορισμένα προϊόντα/υλικά τα οποία μπορούν να "θεωρηθούν ότι πληρούν" τις απαιτήσεις για το χαρακτηριστικό "επιδόσεις πυραντίστασης σε εξωτερική πυρκαγιά" χωρίς να απαιτείται η δοκιμή τους.

(6) Οι επιδόσεις στη φωτιά πολλών προϊόντων/υλικών επικάλυψης στεγών σε εξωτερική πυρκαγιά είναι καθιερωμένες και επαρκώς γνωστές στους υπεύθυνους για θέματα πυρασφάλειας των κρατών μελών, έτσι ώστε να μην απαιτούνται δοκιμές γι' αυτό το συγκεκριμένο χαρακτηριστικό επιδόσεων.

(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής τεχνικών έργων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο παράρτημα παρατίθενται τα προϊόντα ή/και υλικά επικάλυψης στεγών τα οποία μπορούν να θεωρηθούν ότι πληρούν όλες τις απαιτήσεις του χαρακτηριστικού "επιδόσεις πυραντίστασης σε εξωτερική πυρκαγιά" χωρίς να απαιτούνται δοκιμές, υπό την προϋπόθεση ότι πληρούνται οι όροι των εθνικών διατάξεων σχετικά με το σχεδιασμό και την εκτέλεση των έργων.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 6 Σεπτεμβρίου 2000.

Για την Επιτροπή

Erkki Liikanen

Μέλος της Επιτροπής

(1) ΕΕ L 40 της 11.2.1989, σ. 12.

(2) ΕΕ L 220 της 30.8.1993, σ. 1.

(3) ΕΕ C 62 της 28.2.1994, σ. 1.

(4) ΕΕ L 194 της 10.7.1998, σ. 30.

(5) ΕΕ L 287 της 24.10.1998, σ. 30.

(6) ΕΕ L 287 της 24.10.1998, σ. 35.

(7) ΕΕ L 29 της 3.2.1999, σ. 38.

(8) ΕΕ L 77 της 28.3.2000, σ. 13.

ΠΑΡΑΡΤΗΜΑ

Γενικές προϋποθέσεις

Ο όρος επικάλυψης στέγης χρησιμοποιείται για την περιγραφή του προϊόντος το οποίο αποτελεί το ανώτερο στρώμα της κατασκευής της στέγης.

Οι διατάξεις αφορούν τις επιδόσεις πυραντίστασης των επικαλύψεων στεγών όταν εκτίθενται σε πυρκαγιά που προέρχεται από τον εξωτερικό χώρο (συνήθως αναφέρονται ως το χαρακτηριστικό "επιδόσεις πυραντίστασης σε εξωτερική πυρκαγιά").

Τα κριτήρια που αναφέρονται στις επιδόσεις πυραντίστασης των επικαλύψεων στεγών σε εξωτερική πυρκαγιά, τα οποία θεωρούνται ότι μπορούν να ικανοποιηθούν από τα προϊόντα/υλικά του παρακάτω πίνακα, υπό την προϋπόθεση να έχει σχεδιαστεί και να έχει εκτελεστεί κατάλληλα η κατασκευή της στέγης είναι τα ακόλουθα: πυροδιείσδυση, πυροεξάπλωση σε ολόκληρη την εξωτερική επιφάνεια της στέγης, πυροεξάπλωση εντός της κατασκευής της στέγης και παραγωγή φλεγόμενων σταγονιδίων ή σωματιδίων.

Τα προϊόντα/υλικά επικάλυψης στεγών που αναφέρονται στον παρακάτω πίνακα συμμορφώνονται με τη σχετική τεχνική προδιαγραφή (εναρμονισμένο ευρωπαϊκό πρότυπο ή ευρωπαϊκή τεχνική έγκριση).

Τα αναφερόμενα προϊόντα/υλικά επικάλυψης στεγών πρέπει να χρησιμοποιούνται σύμφωνα με τις εθνικές διατάξεις περί μελέτης και εκτέλεσης των έργων, ιδιαίτερα όσον αφορά τη σύνθεση και τις επιδόσεις αντίστασης στη φωτιά γειτονικών στρωμάτων και άλλων προϊόντων εντός της στέγης. Τα κράτη μέλη ενδέχεται να απαιτήσουν δοκιμές για την επίδειξη της εν λόγω συμμόρφωσης αν τα προϊόντα/υλικά χρησιμοποιούνται σε διαμορφώσεις που θεωρούνται ότι δεν ανταποκρίνονται στις εν λόγω εθνικές διατάξεις(1).

Οι ειδικοί όροι που ορίζονται στον πίνακα δεν εμποδίζουν τα κράτη μέλη να αποδεχτούν την προώθηση στην αγορά και τη χρησιμοποίηση, χωρίς δοκιμές, των σχετικών προϊόντων/υλικών υπό λιγότερο αυστηρές προϋποθέσεις.

Σύμβολα

PCS: ακαθάριστη θερμογόνος αξία

ΠΙΝΑΚΑΣ

Προϊόντα επικάλυψης στεγών ή και υλικά τα οποία μπορούν να θεωρηθούν ότι εκπληρώνουν όλες τις απαιτήσεις για το χαρακτηριστικό "επιδόσεις πυραντίστασης σε εξωτερική πυρκαγιά" χωρίς να απαιτούνται δοκιμές, υπό την προϋπόθεση ότι θα εκπληρώνονται όλες οι εθνικές διατάξεις σχετικά με το σχεδιασμό και την εκτέλεση των έργων

>ΘΕΣΗ ΠΙΝΑΚΑ>

(1) Για παράδειγμα, είναι γνωστό ότι ορισμένα κράτη μέλη απαιτούν ένα μη αναφλέξιμο υπόστρωμα ορισμένου πάχους για να αποφεύγεται η άμεση επαφή των μεταλλικών φύλλων με τη φέρουσα κατασκευή. Όσον αφορά τα μεταλλικά φύλλα στον παρακάτω πίνακα που προορίζονται να χρησιμοποιούνται στις ενλόγω χώρες με άλλους τύπους υποστρώματος, θα απαιτηθούν δοκιμές για να επιδειχθεί η συμμόρφωση με τις εθνικές διατάξεις που αφορούν τη μελέτη και την εκτέλεση των έργων.